Uhliarik Ivan, minister zdravotníctva SR (2011-09-08):
... o transformácii nemocnice ministerstva vnútra na akciovú spoločnosť. Citujem: „Základnými prínosmi vykonaného procesu zmeny právnej formy na akciovú spoločnosť bude: akciová spoločnosť bude vystavená otvorenému trhovému prostrediu, ktoré vytvorí tlak na jej efektívne fungovanie a hospodárenie. To prinesie aj zvýšenú kvalitu v poskytovaní služieb pre rezort a ostatné štátne organizácie. V prípade správne definovaného plánu bude akciová spoločnosť samofinancovať svoj ďalší rozvoj, čo eliminuje požiadavky na štátny rozpočet. Navrhnutý model zmeny právnej formy príspevkovej organizácie, nemocnica s poliklinikou ministerstva vnútra, teda predpokladá zníženie nákladov vynakladaných zo štátneho rozpočtu na zabezpečenie jej činnosti a predovšetkým umožní novovzniknutej akciovej spoločnosti účinnejšie využívať výhody komerčného prostredia. Pre rezort a zdravotníctvo sa tým vytvoria predpoklady pre ďalší rozvoj dotknutého subjektu, ako aj zvýšenie rentability budúcej akciovej spoločnosti.“ K tomuto podotýkam, že ani Úrad vlády, ani ministerstvo zdravotníctva k tomuto materiálu z roku 2009 nemalo žiadne pripomienky. Pripomínam aj transformáciu alebo dlhodobý prenájom nemocníc vyššieho územného celku v Košickom samosprávnom kraji, za ktorý zahlasovala väčšina poslancov za stranu SMER. Pripomínam aj transformáciu nemocníc v Žilinskom samosprávnom kraji v júni tohto roku na akciovú spoločnosť. Číslo 2 alebo bod č. 2, ten okruh, ktorý som zhrnul do nasledujúceho: Transformácia je skrytá privatizácia. Nie je to pravda. Transformácia je ozdravenie nemocníc na Slovensku. Materiál, ktorý sme predložili do parlamentu, hovorí, že 100-percentným vlastníkom budúcich akciových spoločností je štát. Chcem sa pri tejto príležitosti opýtať poslancov bývalej vládnej koalície, keď tie akciové spoločnosti, ktoré boli v roku 2005 transformované tri kardioústavy, Východoslovenský onkologický ústav či nemocnica Poprad, prečo, keď tieto akciové spoločnosti sú tak zlá forma fungovania, neiniciovali ich presun späť na štátne príspevkové organizácie? K tomuto mi len dovoľte poznámku, k vám, pán poslanec Valocký, tie čísla, ktoré ste uviedli, sú značne nesprávne. Povedali ste, že nemocnica Poprad skončila v roku 2010 so ziskom 16 500 eur. Prosím, pozrite si výročnú správu. Nemocnica Poprad skončila so ziskom 696 500 eur. Nepoužívajte nesprávne čísla, ktoré sú verejne dostupné. Tretia axióma alebo tretí okruh sa týkal málo peňazí do zdravotníctva. Keď dnes som predložil Národnej rade súhlas s použitím štátnych finančných aktív v hodnote 350 mil. eur, k tomuto niektorí poslanci správne pripočítali aj návratnú finančnú výpomoc v hodnote 129,4 mil. eur, čiže takmer ide o pol miliardy eur, čo znamená 15 mld. slovenských korún. Toto sú dlhy, ktoré sa tvorili za posledné tri roky. Toto sú peniaze, ktoré táto vláda našla na oddlženie zdravotníctva. Ale nie je naším názorom, aby sme ďalej nalievali peniaze do zdravotníctva bez toho, aby sme ho ozdravili. A dovoľte mi poslednú vetu. Páni poslanci, keď tak hovoríme o tom, že je málo peňazí v zdravotníctve, dnes budeme hovoriť a prerokovávať návrh zákona o lieku a rozsahu, ktorý zásadným spôsobom šetrí peniaze v zdravotníctve a šetrí verejné zdroje, naše odhady sú až úspory do 200 mil. eur, podporte tento zákon, zvýšte počet, zvýšte mieru peňazí do slovenských nemocníc práve tým, ak podporíte tento zákon. A potom budem vidieť skutočne vašu úprimnú snahu o zlepšenie slovenského zdravotníctva. Ďakujem vám.